بیرلشمیش میللت‌لر تشکیلاتی (بمت) تورکیه-ده باش وئرن زلز‌له‌دن ضرر چکن‌لره بیر میلیارد دو‌لار یاردیم ائدیلمه‌سی ایله علاقه‌دار چاغیریش ائدیب.
بمت-نین باش کاتیبی آنتونیو گوترش مؤوضوع ایله باغلی وئردیگی یازی‌لی آچیقلامادا عصرین ان بؤیوک زلز‌له‌سیندن ضرر چکن تورک خالقینا اینسانی یاردیم ائدیلمه‌سی ایله علاقه‌دار چاغیریش ائدیب.
افریقانین دوغوسوندا 99 مین اها‌لی‌سی اولان سیشل آدا‌لاری قهرمان ماراش-دا باش وئرن زلز‌له‌لردن ضرر چکن‌لره 66 تون اینسانی یاردیم گؤندریب.
تورکیه-نین نایروبی-‌ده‌کی سفیرلیگی رسمی توییتر صحیفه‌سینده وئردیگی آچیقلامادا سیشل آدا‌لاری خالقی‌نین زلز‌له فلاکتی ایله علاقه‌دار تورکیه-یه پتو، قیش پالتاری و یاتاق گؤندردیگینی بیلدیریب.
کویت-ین یاردیم تشکیلات‌لاری‌نین تورکیه-ده زلز‌له‌دن ضررچکن‌لره دستک مقصدیله گؤندردیگی یاردیم طیاره‌لری‌نین سایی 9-ا چاتیب.
کویت-ده‌کی اولوسلار آراسی مرحمت درنگی آدلی غیری-حکومت تشکیلاتی‌نین رسمی‌سی ولید ال-آنجئری زلز‌له‌دن ضررچکن‌لره دستک مقصدیله کویت-دن تورکیه-یه گؤندریلن یاردیم طیاره‌لری‌نین سایی‌نین 9-ا چاتدیغینی قئید ائده‌رک یارا‌لانان‌لارا شفا، حیاتینی ایتیرن‌لره رحمت دیله‌ییب.
لیبیانین میسراتا شهری‌نین ساکین‌لری قهرمان ماراش-دا باش وئرن زلز‌له‌لردن ضرر چکن‌لره 12 یوک ماشینی اینسانی یاردیم گؤندریب.
میسراتا قیزیل آی جمعیتی‌نین مودیری فتحی شیبانی دئییب:
"تورک خالقی و قیزیل آی جمعیتی هر زامان یانیمیزدا اولوب، بیزه یاردیم ائدیب. بیز ده یاشانان بو بؤیوک فلاکته گؤره اینسانی باخیمدان تورک خالقی‌نین یانیندا اولماق ایسته‌دیک".
